b"\n_START_ARTICLE_\nCentralteatret\n_START_SECTION_\nBygningen\n_START_PARAGRAPH_\nAdressen i Akersgata har lange teatertradisjoner.  Her l\xc3\xa5 Gr\xc3\xa6ndsehaven, som var eid av James Collett. Det Dramatiske Selskab, Norges f\xc3\xb8rste teaterforening, som ble stiftet i 1780, hadde sine oppsetninger her. I 1802 ble det reist en egen bygning til form\xc3\xa5let (arkitekt J\xc3\xb8rgen Henrik Rawert). Den fikk navnet Dramatiken._NEWLINE_I 1838 ble Selskabet avviklet. Dramatiken ble imidlertid fortsatt brukt til gjestespill, maskeradeselskap og slikt. Kunstnerforeningen hadde sine m\xc3\xb8ter her, og fra 1863 var det konsertlokale. Etter en ombygning (arkitekt Georg Andreas Bull) overtok Christiania Haandv\xc3\xa6rksforening inntil de fikk eget hus i Rosenkrantz' gate._NEWLINE_I flere \xc3\xa5r var Akgersgaten 38 kjent som Askers concertsalon, Askers etablissement, Askers concertetablissement, Askers salon, Askers Concertetablissements have, Askers Concertsalons cigarbutikk, Askers cigarbutikk, Askers concertsal, Hr. Askers restaurant, Askers restaurasjon og Askers caf\xc3\xa9 etter Hr. Asker. En Hr. Asker var i 1881 ogs\xc3\xa5 direkt\xc3\xb8r for Christiania Tivoli ._NEWLINE_I 1885 skiftet stedet navn til Victoria Theater._NEWLINE_I 1887 ble Dramatiken revet, og i 1890 ble dagens bygning reist (arkitekt Herman Backer). Dansesalen fra den tidligere bygningen er imidlertid bevart inne i det nye bygget. Den benyttes n\xc3\xa5 som skuespillerfoaj\xc3\xa9._NEWLINE_De f\xc3\xb8rste \xc3\xa5rene holdt skjenkestedet Alhambra til her, men i 1897 lot alts\xc3\xa5 Fahlstr\xc3\xb8ms stedet ombygge til teater (arkitekt Henrik Bull). I 1934 ble det gjort store endringer (arkitekt Jens Dunker), blant annet fikk fasaden dagens umiskjennelige funkispreg._NEWLINE_Centralteatret er renovert og er Norges eldste teatersted i drift. Salen har 387 sitteplasser. Det spilles ogs\xc3\xa5 enkelte forestillinger i restauranten Teaterkjelleren i samme bygning._NEWLINE_Bygningen har v\xc3\xa6rt i familien Otthos eie siden 1902, og ble eiet av Harald Ottos oldebarn, Harald Meyer Ottho til 2013. Da kj\xc3\xb8pte Olav Thon bygningen."